OSNOVNA ŠKOLA NIKOLE TESLE

MIRKOVCI

KLASA:

URBROJ:

Mirkovci: 25.5.2020.

PROVEDBENI PLAN OTVARANJA ŠKOLE

Izrađen na temelju:

UPUTE ZA SPRJEČAVANJE I SUZBIJANJE EPIDEMIJE COVID-19 VEZANO ZA RAD PREDŠKOLSKIH USTANOVA I RAZREDNU NASTAVU OD 1. DO 4. RAZREDA TE POSEBNE RAZREDNE ODJELE I RAD S DJECOM S TEŠKOĆAMA KOJA IMAJU POMOĆNIKA U NASTAVI ( 20.5.2020.)

PREPORUKE ZA ORGANIZACIJU RADA U RAZREDNOJ NASTAVI I UPUTE ZA VREDNOVANJE I OCJENJIVANJE OD 25.SVIBNJA 2020.

SMJERNICE ZA RAD ŠKOLSKIH KNJIŽNICA U UVJETIMA BOLESTI COVID-19 ( NSK, 30.04.2020.)

**Fizičko udaljavanje.** U školi će se rad organizirati na način da se osigura u što većoj mjeri socijalno distanciranje (fizički razmak) kao i pojačana osobna higijena i higijena prostora.

Izbjegava se fizički kontakt (bliski kontakt) djece iz jednog razreda s drugom djecom iz drugih razreda, roditeljima/starateljima druge djece i drugim djelatnicima ustanove.

Svaki razred boravi u jednoj odgovarajućoj prostoriji ( učionici).

Nastavnik s djecom provodi što je više moguće vremena na otvorenom.

**Maske za lice.** Zaštitne maske djelatnici mogu koristiti opcionalno (ali nisu obavezne).

Djeca ne nose zaštitne maske.

**Rukavice**. Ne preporučuje se nošenje rukavica. Prednost se daje učestalom pranju i dezinficiranju ruku.

**Ulazak u školu.** Ulazna vrata otvaraju se na poziv zvonom tijekom radnog vremena i dežurstva.

Na ulazu u školu nalazi se dezobarijera za dezinfekciju potplata. Svi koji ulaze u prostor ustanove dužni su dezinficirati potplate.

Prilikom ulaska u školu djelatnici obavezno dezinficiraju ruke.

Učenici u školu ulaze na 2 ulaza. Učenici su obavezni imati preobuku koja ostaje u školi u garderobnim ormarićima. Učenici se obuvaju na predviđenom mjestu za svaki razred.

Dijete ulazi tako da odlazi do garderobe, obuva papuče, skida jaknu, te pere ruke sapunom i vodom prije ulaska u skupinu/učionicu.

Prolazak do učionice, kroz zajedničke prostorije, svedeno je na minimum i na način da dok učenici prolaze druge osobe ne prolaze u isto vrijeme, uz poticanje djece da kod takvih prolaza ne dotiču površine ili predmete.

**Dostava u školu.** Dostavu za potrebe ustanove preuzimaju nadležni radnici ustanove na vanjskim vratima, a ulaz je dozvoljen iznimno serviserima i ostalim službama za čijim uslugama postoji neodgodiva potreba (što uključuje dosljednu provedbu protuepidemijskih mjera poput monitoring vode za ljudsku potrošnju, zdravstvena ispravnost hrane i sl.) uz obveznu mjeru dezinfekcije ruku i po potrebi nošenja zaštitne maske.

Do daljnjeg su zabranjeni svi posjeti školama (primjerice kazališne predstave, izvannastavne aktivnosti i sl.).

**Organizacija prostora.** Učionice su što veće površine i visine, prozračne i osunčane (imaju odgovarajući izvor dnevnog svijetla). Učionice su vratima odvojene od učionica u kojima borave druge skupine. Učionice se mogu dobro provjetriti vanjskim zrakom.

Školske klupe i stolovi za jelo razmiču se tako da djeca sjede na što većoj udaljenosti u prostoriji (po mogućnosti razmak od približno 1,5 metra), ali opet tako da sva djeca budu uključena u odgojno-obrazovni proces.)

Izbjegava se svaki ulazak drugih osoba (primjerice zbog čišćenja, popravka ili donošenja hrane) u prostoriju tako dugo dok su djeca u prostoriji.

Toalet koristi isključivo određeni razred, u prizemlju i na katu.

Garderobni ormarići – određeni učenik koristi uvijek isti garderobni ormarić.

**Prehrana djece** – raspoređene obroke kuharica dostavlja pred učionicu na kolicima. Ostavlja obroke na za to predviđen stol pred ulazom u učionicu. Učenici konzumiraju hranu u učionici na stolovima za kojima nisu radili, pazeći na socijalnu distancu.

**Školska oprema.** Učenik dolazi i odlazi iz škole sa školskom torbom te svoju opremu i pribor ne dijeli s drugim učenicama.

**Higijena ruku.** Važno je omogućiti redovito pranje ruku tekućom vodom i sapunom. Ruke se peru prije ulaska u svoju skupinu/učionicu, prije i nakon pripreme hrane, prije jela, nakon korištenja toaleta, nakon dolaska izvana, nakon čišćenja nosa i kada ruke izgledaju prljavo. Za pranje ruku treba koristiti tekuću vodu i sapun, a jednako je efikasna voda svake temperature ako se koristi sapun.

U svakoj učionici nalazi se tekući sapun i ubrusi.

**Dezinfekcija ruku.** Na ulazima u školu i na nekoliko lako dostupnih mjesta postavljeni su dozatori s dezinficijensima. Sredstvo za dezinfekciju potrebno je u količini od 1 do 2 ml nanijeti na suhe i čiste dlanove (obično jedan potisak, ili prema prema uputama proizvođača). Dlanove i područje između prstiju potrebno je protrljati dok se ne osuše, a sredstvo nije potrebno isprati.

**Prozračivanje prostora.** Učionice će se obvezno prozračivati najmanje dva puta dnevno u trajanju od minimalno pola sata prije dolaska i nakon odlaska djece, ili ako to vremenske prilike dopuštaju ostaviti otvoren prozor i dok su učenici u učionici.

**Čišćenje prostora.** Spremačice prve ulaze u školu i zadnje odlaze iz škole.

Dodirne točke kao što su ručke na vratima, ručke na prozorima, radne površine,tipkovnice, konzole, slavine u toaletima i kuhinjama, tipke vodokotlića, daljinske upravljače,prekidače za struju, zvona na vratima, ploče dizala te druge dodirne površine koje koristi veći broj osoba dezinficirat će se na kraju svake smjene. Čišćenje se provodi u vrijeme nakon odlaska djece.

Nakon ulaska učenika u školu dezinficira se ulaz (ručke na vratima ulaza, rukohvati na stepenicama, podovi) i hodnici kojima su prošli učenici.

Toaleti se dezinficiraju, barem jedanput tokom smjene, a obavezno prije i poslije početka smjene.

**Dezinfekcija mobitela.** Svi zaposleni obavezno moraju odmah po ulasku dezinficirati vlastite mobitele.

**Dnevno mjerenje temperature.** Svi djelatnici imaju obavezu mjeriti tjelesnu temperaturu svaki dan prije dolaska na posao, te u slučaju povećane tjelesne temperature ne dolaze na posao već se javljaju telefonom ravnatelju i izabranom liječniku obiteljske medicine kako je kasnije navedeno.

Kod dolaska i odlaska s posla, svim se djelatnicima preporučuje svakodnevno mjerenje tjelesne temperature beskontaktnim toplomjerom, kao i utvrđivanje da li imaju respiratornih simptoma ili znakove drugih zaraznih bolesti. Kod osobe s povišenom temperaturom izmjerenom beskontaktnim toplomjerom (37,2oC i veća, ovisno na specifikaciji beskontaktnog toplomjera) preporučuje se mjerenje temperature i standardnim toplomjerompod pazuhom te se povišena temperatura utvrđuje na temelju takvog mjerenja.

**Evidencijska knjiga.** Evidenciju o vrijednostima izmjerene tjelesne temperature i eventualnom postojanju respiratornih simptoma i znakove drugih zaraznih bolesti upisuje se u zasebnu evidencijsku knjigu.

Dežurni nastavnik vodi pismenu evidenciju o provođenju navedenih mjera.

**Zamjena i testiranje febrilnih djelatnika.** Djelatnici s povišenom tjelesnom temperaturom i/ili respiratornim simptomima odmah napuštaju radna mjesta (prethodno o tome obavještavaju ravnatelja) ili javljaju telefonom ravnatelju da neće doći na posao, te se javljaju telefonom svom izabranom liječniku koji ih prema liječničkoj indikacijama upućuje na testiranje. Ravnatelj treba imati unaprijed organiziranu zamjenu za takav slučaj. Potrebno je testirati na SARS-CoV-2 djelatnike s povišenom tjelesnom temperaturom ili respiratornim simptomima sukladno procjeni liječnika

**Fizička distanca kod PUN-a.** U odnosu na dijete kojemu je osigurano pravo na podršku PUN-a, PUN neće uvijek moći održavati distancu od 2m jer održavanjem distance on ne bi bio u mogućnosti izvršavati sve poslove sukladno Pravilniku o pomoćnicima u nastavi i stručnim komunikacijskim posrednicima (NN102/2018, 22/2020). Kada pruža potporu učeniku i u njegovoj blizini, preporučuje se PUN-u da uvijek nosi kiruršku masku, a kod pružanja potpore učeniku pri korištenju toaleta preporuča se, ako je moguće, da koristi jednokratne rukavice. Izvan ustanove te u odnosu na roditelje/skrbnike djeteta, PUN-ovi se pridržavaju što je više moguće pravila kojima se smanjuje njihova mogućnost zaraze (izbjegavanje trgovina,drugih mjesta gdje se okupljaju osobe, javnog prijevoza, dosljedno provođenje socijalne distance i higijene i sl.). Kod pružanja potpore učeniku, PUN posebno intenzivno potiče učenika na održavanje distance i provođenje higijene radi prevencije zaraze COVID-19, sukladno ovim uputama i drugim važećim preporukama.

Učenike u školi će se uputiti u novonastalu situaciju i ponašanje vezano uz nju.

**POSTUPANJE U SLUČAJU SUMNJE U ZARAZU COVID- 19**

Ravnatelj škole u dogovoru s nadležnim školskim liječnikom o svakoj sumnji na COVID-19 kod zaposlenika ili djece (o čemu roditelj/skrbnik i djelatnici imaju obavezu hitno telefonom obavijestiti ravnatelja) obavještava nadležnog školskog liječnika. Posebno žurno i neizostavno ravnatelj obavještava nadležnog školskog liječnika u slučaju grupiranja sumnje ili zaraze COVID-19 (2 i više djelatnika i/ili djece sa sumnjom iz iste učionice/zgrade i sl.).

**DJECA**

* Djeca ne nose zaštitne maske.
* Roditelji/skrbnici imaju obavezu **izmjeriti tjelesnu temperaturu** djetetu **svaki dan**

**prije dolaska u ustanovu,** te u slučaju povišene tjelesne temperature ne smiju dovoditi dijete u ustanovu već se javljaju telefonom ravnatelju ustanove i izabranom pedijatru/liječniku obiteljske medicine radi odluke o testiranju i liječenju djeteta.

* Ako djeca razviju simptome COVID infekcije tijekom boravka u ustanovi, učitelji odmah obavještavaju roditelje, koji u najkraćem roku moraju doći po dijete
* **Druge zarazne bolesti.** Djeca sa znakovima drugih zaraznih bolesti također ne dolaze u ustanovu. Djecu treba poticati da održavaju distancu (fizičku udaljenost) od druge djece i odraslih,primjereno razvojnoj dobi.
* **Dodirivanje lica.** Djecu treba poticati da ne dodiruju usta, nos, oči i lice kao i da ne stavljaju ruke i predmete u usta.
* **Higijena ruku.** Djecu treba poticati da redovito i pravilno peru ruke prije ulaska u svoju skupinu/učionicu, prije i nakon pripreme hrane, prije jela, nakon korištenja toaleta, nakon dolaska izvana, nakon čišćenja nosa, uvijek kada ruke izgledaju prljavo.
* Za pranje ruku treba koristiti tekuću vodu i sapun.
* Nakon pranja ruku sapunom i vodom, za sušenje ruku neophodno je koristiti papirnate ručnike za jednokratnu upotrebu koje nakon korištenja treba odbaciti u koš za otpad s poklopcem.
* Djecu treba poticati da kada kašlju i kišu prekriju usta i nos laktom ili papirnatom maramicom koju poslije treba odbaciti u koš za otpad s poklopcem te oprati ruke.
* **Kihanje i kašljanje.** Pri kašljanju i kihanju trebaju okrenuti lice od drugih osoba te izbjegavati dodirivanje lica, usta i očiju rukama.
* **Školski pribor.** Djecu treba poticati da opremu i školski pribor ne dijele s drugim učenicima.

**NAGLASCI ZA RODITELJE**

• Rad u školama u sadašnjim epidemiološkim uvjetima uz poštovanje Uputa HZJZ-a smatra

se jednako sigurnim za djecu i zaposlenike kao i rad od kuće, odnosno ostanak kod kuće te

se omogućuje uključivanje sve djece u škole.

• Roditelji/skrbnici ne moraju dovoditi djecu u škole, ako ih dovode, ne ulaze u školsku

zgradu osim u krajnjoj nuždi, već dolaze do ulaza pri čemu zadržavaju distancu od najmanje

1,5 metra u odnosu na druge roditelje/skrbnike i djecu.

 • Sukladno odluci roditelja, učenici u školu dolaze sami, organiziranim prijevozom ili u pratnji roditelja, kao što bi dolazili da nema epidemije.

• Roditelji se ne okupljaju na ulazu u školsku zgradu.

 • Roditelji/skrbnici dužni su izmjeriti tjelesnu temperaturu djetetu svaki dan prije dolaska u

školu te u slučaju povišene tjelesne temperature ne smiju dovoditi dijete u školu, već se

javljaju telefonom ravnatelju škole i izabranom pedijatru/liječniku obiteljske medicine radi

odluke o testiranju i liječenju djeteta. Djeca sa znakovima drugih zaraznih bolesti također

ne dolaze u ustanovu.

• Škola ne uzima izjave od roditelja radi uključivanja djeteta u ustanovu. Roditeljima treba

omogućiti naknadno uključivanje djeteta u školu.

• Roditelj/skrbnik treba se upoznati s Uputama HZJZ-a u cjelini.

• Roditelji su značajna karika u krugu povjerenja za učenje, ali i za podršku učeniku u općem

razvoju, usvajanju vrijednosti i odgoja u cjelini.

**ORGANIZACIJA NASTAVE U OŠ NIKOLE TESLE**

* Nastava se odvija u jednoj, jutarnjoj smjeni. Nastava za sve učenike počinje u 7.30h.
* Svaka odgojno-obrazovna skupina (razredni odjel, nastavna grupa) boravi u jednoj prostoriji.
* U školi se izvode svi nastavni predmeti (obavezni, izborni i fakultativni).
* Prvi dan nastave u školi treba započeti uputama učenicima kako se ponašati, prati ruke,

održavati fizički razmak i sl.

* Ne preporučuje se izvođenje nastave Tjelesne i zdravstvene kulture na zatvorenom prostoru i

ne preporučuju se intenzivne tjelesne aktivnosti koje uključuju fizičke kontakte. Dakle, broj sati nastave Tjelesne i zdravstvene kulture bit će smanjen, ali svakako treba s učenicima napraviti jednostavne vježbe razgibavanja u trajanju od pet minuta.

* Izvannastavne aktivnosti ne održavaju se u školama.
* Stručni suradnici trebaju pružiti podršku učiteljima u procesu pripreme za provođenje mješovitog modela nastave, a posebno u radu s učenicima s posebnim odgojno-obrazovnim potrebama. Za učenike s teškoćama stručni suradnici trebaju pripremiti program rada i zadaće za pomoćnike u nastavi.
* Prema Uputama HZJZ-a učitelj u školi s djecom provodi što je više moguće vremena na otvorenom, što znači da se dio nastave (npr. Prirode i društva, Likovne kulture, Glazbene kulture) može provoditi na školskom dvorištu, ali bez doticaja s drugom razrednom skupinom ili drugim osobama.
* Sve odrednice iz Uputa za vrednovanje i ocjenjivanje tijekom nastave na daljinu primjenjuju se i u mješovitom modelu.
* Moguće je da se učenici i naknadno uključe u već uspostavljene nastavne grupe.
* Paralelno s nastavom u školama, i dalje će se omogućiti održavanje nastava na daljinu čija je podloga Škola na Trećem. Takav mješoviti model nastave podrazumijeva usvajanje jednakih odgojno-obrazovnih ishoda i kod učenika u nastavi u školi i kod učenika u Školi na Trećem.
* Škola na Trećem održavat će se do početka lipnja kako bi se osiguralo praćenje nastave za one učenike koji će još jedno vrijeme iz objektivnih ili subjektivnih razloga pratiti nastavu na daljinu.
* Dopunska i dodatna nastava izvodit će se u smanjenom opsegu.
* Neke aktivnosti koje su propisane školskim kurikulumom neće se provoditi (npr. izleti, ekskurzije, školske priredbe), a ni neki godišnji poslovi (npr. natjecanja učenika).
* Odgojno-obrazovni ishodi trebali bi biti usklađeni u radu u učionici s nastavom u Školi na Trećem tako dugo dok se Škola na trećem provodi, odnosno dok ima učenika koji su u mješovitom modelu nastave.
* Metode poučavanja i aktivnosti za učenike mogu se razlikovati u modelu mješovite nastave za učenike u učionici i one kod kuće.
* Zadaci koje učenici dobivaju trebaju biti slični s obzirom na vrijeme potrebno za izvođenje, zahtjevnost u izradi, povezanosti s odgojno-obrazovnim ishodima i sl.
* Domaće zadaće, uradci i zadaci trebaju biti jednaki i svi učenici ih moraju imati mogućnost predati učiteljima u izravnom kontaktu ili posredstvom roditelja i tehnologije.
* Metode vrednovanja trebaju biti ujednačene za sve učenike koji su u školi, ali i u mješovitom modelu nastave ako se on još provodi.

**ODLAZAK IZ ŠKOLE**

* Nakon izlaska iz učionice i oblačenja obuće, djeca se bez nepotrebnog zadržavanja upućuju prema izlazu iz škole koji je utvrđen kao izlaz za njihov razred te napuštaju školsko dvorište.

**ORGANIZACIJA RADA ŠKOLSKE KNJIŽNICE**

Za učenike razredne nastave koji su u školi :

* Posudba i vraćanje knjiga odvija se u vrijeme dogovoreno s knjižničarkom.
* Knjižničarka će zatražene knjige ostaviti pred vratima učionice u kutiji. Knjige će zadužiti na učenikovo ime prema popisu učenika koji dolaze. Označit će ime učenika na papiriću i ostaviti u knjizi.
* Prije svake posudbe knjižničarka je dužna dezinficirati ruke i mjesto u knjižnici ( pult) na kojem se vrši posudba.
* Prilikom vraćanja knjiga, knjige će učenici ostaviti u kolicima za vraćanje knjiga pred ulazom u učionicu. Razduživanje knjiga knjižničarka obavlja se na, za to,predviđenom mjestu u prostoru knjižnice ( pult), koje potom dezinficira. Vraćene knjige odvoze se u karantenu na 72 sata u kabinet predviđen za tu namjenu. Kolica za knjige se dezinficiraju. Nakon 72h knjige se vraćaju na police u knjižnicu.
* Učitelji će upoznati učenike s načinom posudbe i vraćanja knjiga.

Učenici koji ne pohađaju nastavu mogu doći u knjižnicu posuditi knjigu pri čemu vrijedi pravilo „jedan po jedan“ ulaska u školu. Učenici razredne nastave trebaju svoj dolazak najaviti učiteljici, učenici od 5. do 8. razreda svoj dolazak trebaju najaviti školskoj knjižničarki u virtualnoj grupi Školska knjižnica na Yammeru. Knjižničar mora osigurati poštivanje propisanog fizičkog razmaka od 2 m svih osoba u prostoru knjižnice i higijenskih mjera primjenom sljedećih postupaka:

- kada jedan korisnik izađe, sljedeći može ući,

- korisnik vraća građu na predviđeno mjesto u plastičnu košaricu ili kutiju, a nakon svakog vraćanja građe knjižničar dezinficira radnu površinu,

- vraćenu građu knjižničar treba najprije razdužiti, vraćene knjige odvoze se u karantenu na 72 sata u kabinet predviđen za tu namjenu.

- korisnik ne ulazi u prostor između polica s građom,

- knjižničar donosi i izdaje građu.

Radno vrijeme knjižnice objavit će se na web stranici škole.

zamjenica ravnateljice:

Martina Saulić, prof.

OKVIRNI PRIJEDOG ORGANIZACIJE NASTAVE

Učenici ulaze na 2 ulaza, pri tome se vodi briga o fizičkoj distanci među razredima.

Za sve učenike nastava počinje u 7:30h

|  |  |  |
| --- | --- | --- |
| Vrijeme početka nastave | ULAZ 1 (kod informatike) | ULAZ 2(kod kotlovnice) |
| 7:30h | 2.A3.A4.A4.B | 1.A1.B2.B3.B4.C |

|  |  |
| --- | --- |
| PRIZEMLJE ( 3 učionice) | KAT ( 6 učionica) |
| 2.A, 3.A, 4.A | 1.A, 1.B, 2.B, 3.B, 4.B,4.C,  |

|  |  |
| --- | --- |
|  | SVI RAZREDI OD 1. DO 4.  |
| VELIKI ODMORujutro |  9:05h – 9:20h |
|  |  |